Den nordjyske sneaker-virksomhed Errant ser ud til at have slået rødder. I hvert fald har virksomheden, som sidste år gik fra Løvens Hule med en investering på 400.000 i ryggen, oplevet en markant vækst i 2022. - Vi har selvfølgelig været hjulpet på vej af vores tv-optræden. Men det har også krævet hårdt arbejde at opretholde momentum gennem hele 2022, siger Christian Fuglsang, der har startet virksomheden op i 2021 sammen med Mads Frederiksen og Rasmus Bæk Lund. I 2022 er omsætningen vækstet med 600 procent, og Errant er gået fra et underskud på -171.866 til et overskud på næsten 150.000. - Vi er positive omkring det seneste år og det regnskab, vi kan fremvise. Vi har oplevet en enorm vækst. Det betyder, at vi har fået sendt en masse produkter ud i landet, siger Christian Fuglsang. Har udvidet kollektionen Virksomheden startede ud med at handle om de helt rigtige sneakers, men har udvidet kollektionen til også at sælge tøj. Salget foregår mestendels online, men der er fysiske butikker i Aalborg og København. Og fra første juni flytter Aalborg-butikken fra Bredergade 12 til Østerågade 4C. Dermed får de en anden Aalborg-skabt virksomhed som nabo: Shaping New Tomorrow. - Vi har knoklet for at komme godt fra land, men det har været det hele værd, siger Christian Fuglsang. Virksomheden har netop lanceret en t-shirt i samarbejde med Aalborg Karneval, og lignende samarbejder er på vej, lover Christian Fuglsang: - Vi er snart er klar til at præsentere dem, men jeg kan desværre ikke sige mere her og nu. Første kvartal af 2023 ser ifølge iværksætteren "ganske fornuftig" ud, selvom inflationen har bremset købelysten hos kunderne. Så planen for resten af året ligger fast: - Nu skal vi bare vise, at vi kan holde momentum, slutter Christian Fuglsang.

Opsummering:
Errant har udvidet til også at sælge tøj og har flere samarbejder i støbeskeen.